David Goldblatt

David Goldblatt (29. lokakuuta 1930 Randfontein, Etelä-Afrikka –  25. kesäkuuta 2018 Johannesburg, Etelä-Afrikka) oli eteläafrikkalainen valokuvaaja, joka tunnetaan erityisesti apartheidin aikaa käsittelevistä mustavalkokuvistaan. Goldblatt kuvasi apartheidin taustaa, syitä ja todellisuutta laajempana sosiaalisena ilmiönä pelkän reportaasi- ja uutiskuvaamisen sijasta. Goldblatt on todennäköisesti tunnetuin eteläafrikkalainen valokuvaaja, joka palkittiin elämänsä aikana useilla merkittävillä tunnustuksilla, esimerkiksi Hasselblad-palkinnolla. 

 Elämä ja ura 
Goldblatt syntyi juutalaiseen perheeseen vain valkoisille tarkoitetussa Randfonteinin pikkukaupungissa. Hänen vanhempansa olivat muuttaneet maahan Liettuasta, jossa olivat kokeneet itsensä uhatuiksi. Goldblatt kiinnostui valokuvauksesta jo poikana ja kuvasi kotikaupunkinsa lähellä sijainneiden kaivosten mustien työntekijöiden elämää. Hän yritti 1950-luvun alussa lehtikuvaajaksi, mutta ei aluksi onnistunut. Hän sai kuitenkin vähitellen työtä uutis- ja reportaasikuvaajana ja kun Goldblattin isä kuoli vuonna 1963 hän myi perheen omistaman kaupan ja ryhtyi täysipäiväiseksi valokuvaajaksi. Kaupallisten töiden ohessa Goldblatt jatkoi kuitenkin myös ympäröivän todellisuuden kuvaamista. 

Vuonna 1973 Goldblatt julkaisi kaivostyöläisistä kertovan ensimmäisen On the Mines -valokuvakirjansa, johon myöhemmin kirjallisuuden Nobel-palkinnon voittanut Nadine Gordimerin kirjoitti esseen. Goldblatt julkaisi myöhemminkin apartheid-todellisuutta käsittelevät kuvansa pääosin kirjoina. Boksburg (1982) kuvasi valkoisen kaupungin todellisuutta, joka perustui mustien työntekijöiden työhön. The Transported of Kwandebele: A South African Odyssey (1989) kuvasi kaivostyöläisten päivittäisiä pitkiä matkoja töihin linja-autoilla.

Goldblatt kuvasi apartheidia käsittelevät kuvansa mustavalkoisina. Yksittäisten kuvien sijasta kokonaisuus rakentui kuvasarjoista. Kuvat esittivät helposti tulkittavien yleistysten sijasta kompleksisempaa todellisuutta, joka koostui erilaisista näkökulmista ilman valmiita vastauksia. Goldblattin itsensä mukaan valokuvaajan tehtävä oli faktojen tallentaminen, ei tulkinta ja kommentointi. Goldblatt kielsi yhteiskunnallisten valokuviensa esittämisen journalistisessa reportaasikontekstissa. Hänen työnsä alkoi kerätä laajempaa huomiota vasta 1980-luvun lopussa ja 1990-luvun alussa. 

1990-luvun lopusta alkaen Goldblatt kuvasi myös värikuvia. Apartheidin purkauduttua Goldblatt jatkoi ympäröivän todellisuuden ja yhteiskunnan kuvaamista. Hän kuvasi esimerkiksi väkivaltaisista rikoksista tuomittuja rikospaikoillaan sarjassa Ex-Offenders at the Scene of the Crime. Goldblatt suhtautui myös apartheidin jälkeiseen Etelä-Afrikkaan kriittisesti ja totesi, että apartheidin oli hänen mielestään korvannut arvotyhjiö ja ahneus. Valokuvaamisen lisäksi Goldblattista tuli tärkeä neuvonantaja ja tukija Etelä-Afrikan nuorelle sukupolvelle taiteilijoita ja valokuvaajia.

 Palkintoja ja tunnustuksia 
 2001: Taiteen kunniatohtori, Kapkaupungin yliopisto.
 2006: Hasselblad-palkinto.
 2007: Kirjallisuuden kunniatohtori, Witwatersrandin yliopisto.
 2007: Kunniajäsenyys, Royal Photographic Society.
 2009: HCB-apuraha, Henri Cartier-Bresson -säätiö.
 2011: The Order of Ikhamanga, Etelä-Afrikan kunniamitali. Goldblatt kieltäytyi ottamasta vastaan palkintoa.
 2011: Taiteen kunniatohtori, San Francisco Art Institute.
 2013: Infinity-palkinto elämäntyöstä, International Center of Photography, New York.

 Valikoituja julkaisuja 
 On the Mines. Cape Town: C Struik, 1973. . 
 Cape Dutch Homesteads. Cape Town: C Struik, 1981. .
 In Boksburg. Cape Town: The Gallery Press, 1982. . (in English)
 Lifetimes: Under Apartheid. New York: Alfred A Knopf, 1986. .
 The Transported of KwaNdebele: A South African Odyssey. New York: Aperture Books, 1989. 
 David Goldblatt. Phaidon 55. London: Phaidon, 2001. . 
 David Goldblatt: Photographs: Hasselblad Award 2006. Ostfildern, Hatje Cantz, Göteborg: Hasselblad Foundation, 2006. .
 Regarding Intersections. Göttingen: Steidl, 2014. . Värivalokuvia 200 –2011.
 Structures of Dominion and Democracy. Göttingen: Steidl, 2018. . Valikoitu retrospektiivi.

Lähteet

Aiheesta muualla
David Goldblattin kuvagalleria. Artnet. 
 Goldblatt kertoo sarjastaan Ex-Offenders at the Scene of the Crime. Multistory, 2017. Youtube, 07:50. 
Goldblatt kertoo sarjastaan Boksburg. San Francisco Museum of Modern Art, 2012. Youtube, 04:19. 
Goldblatt kertoo urastaan kahdenkymmenen valokuvan kautta. Design Indaba, 2016. Youtube, 43:51.   

Luokka:Eteläafrikkalaiset valokuvaajat
Luokka:Vuonna 1930 syntyneet
Luokka:Vuonna 2018 kuolleet